7. Grozījumi tiesību aktos

**Likumprojekts “Grozījumi Konkurences likumā”**

Likumprojekts “Grozījumi Konkurences likumā” paredz:

* pārskatīt un pilnveidot iesniegumu (sūdzību) izskatīšanas kārtību Konkurences padomē, nodrošinot caurspīdīgāku iesniegumu izskatīšanas (lēmumu pieņemšanas) procesu konkurences uzraudzības iestādē par iespējamo konkurences tiesību pārkāpumu;
* stiprināta Konkurences padomes lēmējinstitūcijas kapacitāti, paredzot, ka turpmāk padomi veidos padomes priekšsēdētājs un četri padomes locekļi.

Likumprojekts stājas spēkā 2022. gada 1. janvārī.

**Likumprojekts “****Grozījumi Gada pārskatu un konsolidēto gada pārskatu likumā”**

Likumprojekts “Grozījumi Gada pārskatu un konsolidēto gada pārskatu likumā” paredz:

* uzlabot finanšu pārskata informācijas salīdzināmību globālā mērogā (pilnveidotas finanšu pārskata posteņu atzīšanas, novērtēšanas un norādīšanas normas atbilstoši Starptautisko grāmatvedības standartu prasībām);
* uzlabot pētniecības un attīstības statistikas datu iegūšanu, tai skaitā izmantojot VID Elektroniskās deklarēšanas sistēmas resursus;
* uzlabot datu iegūšanu par būvniecības pakalpojumu sniegšanu, izmantojot VID Elektroniskās deklarēšanas sistēmas resursus, kas atvieglos valsts nodevas par reģistrācijas darbībām būvkomersantu reģistrā administrēšanu;
* saskaņot Gada pārskatu un konsolidēto gada pārskatu likumā un Komerclikumā ietvertās publikācijas prasības.

Likumprojekts stājas spēkā 2022. gada 1. janvārī.

**Likumprojekts “Grozījumi Zemesgrāmatu likumā”**

Likumprojekts “Grozījumi Zemesgrāmatu likumā” paredz:

* noapaļot kancelejas nodevu apmērus līdz pilniem *euro*, nosakot, ka par zemesgrāmatu apliecības izsniegšanu maksājami 8 *euro*, savukārt par tiesneša lēmuma apliecinātas datorizdrukas izsniegšanu 5 *euro*;
* ka, iesniedzot nostiprinājuma lūgumu, tajā skaitā Zemesgrāmatu likumā noteiktajos gadījumos iesniegumu un visus pārējos nostiprināšanai nepieciešamos dokumentus elektroniski, kancelejas nodeva ir maksājama 90% apmērā no Zemesgrāmatu likumā noteiktā apmēra.

Likumprojekts stājas spēkā 2022. gada 1. janvārī.

**Likumprojekts “Grozījumi Valsts un pašvaldību institūciju amatpersonu un darbinieku atlīdzības likumā”**

Likumprojekts “Grozījumi Valsts un pašvaldību institūciju amatpersonu un darbinieku atlīdzības likumā” paredz veicināt valsts un pašvaldību institūciju amatpersonu un darbinieku darba snieguma efektivitāti un kvalitāti, uzlabojot atlīdzības konkurētspēju – nosakot mēnešalgu mērķa līmeni valsts pārvaldē atbilstoši 80% (vidēji) no privātajā sektorā maksātā darba samaksas līmeņa, kā arī mainot proporciju starp darba samaksas pastāvīgo un mainīgo daļu un ieviešot citus mūsdienīgus darba samaksas risinājumus.

Vienlaikus ir precizēts arī valsts augstāko amatpersonu atalgojums, ņemot vērā varas atzaru līdzsvaru un hierarhijas principu.

Likumprojekts stājās spēkā 2022. gada 1. jūlijā, atsevišķu normu spēkā stāšanās termiņi un nosacījumi ir noteikti likuma pārejas noteikumos.

**Likumprojekts “Grozījumi Starptautiskās palīdzības likumā”**

Likumprojekts “Grozījumi Starptautiskās palīdzības likumā” papildināts ar regulējumu, nosakot institucionālo risinājumu, kas saistīts ar Latvijas iesaistes sekmēšanu ES ārējās darbības instrumentu finansētos projektos un atbalsta sniegšanu Latvijas projektu īstenotājiem iesaistoties ES finansētos attīstības sadarbības projektos.

Kā arī ieviešot OECD darba grupas rekomendāciju, likumprojekts paredz tiesības nepiešķirt grantu, ja projekta iesniedzējs ir atzīts par vainīgu kukuļņemšanā, kukuļdošanā, kukuļa piesavināšanās, starpniecībā kukuļošanā, neatļauta labuma pieņemšanā vai komerciālā uzpirkšanā.

Likumprojekts stājās spēkā 2022. gada 1. janvārī.

**Likumprojekts “Grozījumi Filmu likumā”**

Likumprojekts “Grozījumi Filmu likumā” paredz izteikt jaunā redakcijā Filmu likuma 11.pantu, nosakot, ka ar mērķi piesaistītu ārvalstu finansējumu filmu nozarei un citām nozarēm Latvijas Investīciju un attīstības aģentūra administrē un konkursa kārtībā sadala valsts budžeta līdzfinansējumu ārvalstu filmu uzņemšanai Latvijā.

Likumprojekts stājas spēkā 2022. gada 1. janvārī.

**Likumprojekts “Grozījumi likumā “Par iedzīvotāju ienākuma nodokli””**

Likumprojekts “Grozījumi likumā “Par iedzīvotāju ienākuma nodokli”” paredz: no aplikšanas ar iedzīvotāju ienākuma nodokli atbrīvot atbalsta programmas dzīvojamo ēku atjaunošanai un energoefektivitātes paaugstināšanai ietvaros piešķirtos grantus, vietējās pašvaldības līdzfinansējumus nekustamā īpašuma pieslēgšanai centralizētajai ūdensapgādes sistēmai vai centralizētajai kanalizācijas sistēmai, atbalstus izmaksu segšanai azbesta atkritumu apsaimniekošanas nodrošināšanai mājsaimniecībām šīfera jumtu un siltumizolācijas materiālu nomaiņas gadījumā, darba devēja segtos ārstniecības izdevumus normas ietvaros, palielināt pensionāru neapliekamā minimuma apmēru, precizē normas saistībā ar lauksaimniecībā izmantojamās zemes atsavināšanas ienākuma atbrīvošanu no iedzīvotāju ienākuma nodokļa un normas attiecībā uz mikrouzņēmumu darbiniekiem. Likumprojektā iekļauta norma, kas paredz VID veikt iedzīvotāju ienākuma nodokļa pārmaksas atmaksu tikai bezskaidrā naudā, kā arī veikti citi tehniski un redakcionāli precizējumi.

Likumprojekts stājas spēkā 2022. gada 1. janvārī, atsevišķu normu spēkā stāšanās termiņi un nosacījumi ir noteikti likuma pārejas noteikumos.

**Likumprojekts “Grozījumi Pievienotās vērtības nodokļa likumā”**

Likumprojekts “Grozījumi Pievienotās vērtības nodokļa likumā” paredz piemērot pievienotās vērtības nodokļa (turpmāk – PVN) piecu procentu samazināto likmi grāmatām un periodiskiem izdevumiem iespieddarba un elektroniska izdevuma formā (izņemot to piegādei tiešsaistes režīmā un lejupielādējot), grāmatu tvērumu precizējot atbilstoši ES Padomes 2018. gada 6. novembra direktīvai (ES) 2018/1713, ar ko Direktīvu 2006/112/EK groza attiecībā uz PVN likmēm, ko piemēro grāmatām, laikrakstiem un periodiskiem izdevumiem, kas paredz, ka PVN samazinātās likmes piemēro grāmatu piegādēm, tostarp bibliotēku izsniegtām grāmatām (ieskaitot brošūras, bukletus un tamlīdzīgus iespieddarbus, bilžu, zīmējamās un krāsojamās grāmatas bērniem, iespiestas notis vai nošu rokrakstus, kartes un hidrogrāfiskas vai tamlīdzīgas shēmas), izņemot materiālus, kas pilnīgi vai galvenokārt veltīti reklāmai un kas sastāv no mūzikas un video.

Likumprojekts stājas spēkā 2022.gada 1.janvārī.

**Likumprojekts “Grozījumi Publiskas personas kapitāla daļu un kapitālsabiedrību pārvaldības likumā”**

Likumprojekts “Grozījumi Publiskas personas kapitāla daļu un kapitālsabiedrību pārvaldības likumā” paredz valsts un publiski privātajām kapitālsabiedrībām, kurās valsts ir dalībnieks (akcionārs), noteikt vienotu regulējumu ar privātā sektora kapitālsabiedrībām par uzņēmumu ienākuma nodokļa aprēķināšanu, maksāšanu un atspoguļošanu grāmatvedībā, kā arī papildināt MK pilnvarojumu dividenžu noteikšanas regulējumā, to attiecinot uz **publiskas personas kontrolētām kapitālsabiedrībām, kurās valsts ir dalībnieks (akcionārs), publiskas personas kontrolēto kapitālsabiedrību, kurās valsts ir dalībnieks (akcionārs), meitas sabiedrībām, valsts kapitālsabiedrību atkarīgajām kapitālsabiedrībām un meitas sabiedrībām.**

Likumprojekts stājas spēkā 2022. gada 1. janvārī.

**Likumprojekts “Grozījumi likumā “Par maternitātes un slimības apdrošināšanu””**

Likumprojekts “Grozījumi likumā “Par maternitātes un slimības apdrošināšanu”” paredz samazināt darba devēja apmaksāto darba nespējas termiņu, nosakot, ka, sākot ar 2022. gada 1. janvāri, darba devējs apmaksā no saviem līdzekļiem slimības naudu ne mazā kā 75% apmērā no vidējās izpeļņas par 2. un 3. pārejošu darba nespējas dienu un ne mazāk kā 80% apmērā par laiku – no 4. darba nespējas dienas līdz 9. darba nespējas dienai (šobrīd 10. darba nespējas dienai). Likumprojektā ir iekļauta pārejas norma, kas paredz, ka likuma “Par maternitātes un slimības apdrošināšanu” 13. panta pirmās daļas, 16. panta otrās daļas un 36. panta pirmās daļas nosacījumi, ka darba ņēmējam slimības pabalstu piešķir un izmaksā no darba nespējas 10. dienas un darba devējs slimības naudu no saviem līdzekļiem izmaksā ne ilgāk par deviņām kalendāra dienām, piemērojami, ja darba ņēmējam pārejoša darba nespējas pirmā diena iestājusies no 2022. gada 1. janvāra. Darba ņēmējam, kuram pirmā darbnespējas diena iestājusies līdz 2021. gada 31. decembrim, slimības naudu par pārejošu darbnespēju izmaksā darba devējs līdz 10. darbnespējas dienai.

Likumprojekts stājas spēkā 2022. gada 1. janvārī.

**Likumprojekts “Grozījums “Sociālo pakalpojumu un sociālās palīdzības likumā”**

Likumprojekts “Grozījums “Sociālo pakalpojumu un sociālās palīdzības likumā” paredz aprūpētāju, kuri ir nodarbināti pašvaldības dibinātās ilgstošas sociālās aprūpes un sociālās rehabilitācijas institūcijās, vai tādās ilgstošas sociālās aprūpes un sociālās rehabilitācijas institūcijās, kurām ir noslēgts līgums ar pašvaldību par minēto pakalpojumu sniegšanu, atalgojuma paaugstināšanu, novēršot risku, ka aprūpētāju trūkuma dēļ, netiek apmierināta šajās institūcijās dzīvojošo personu pamatvajadzība pēc aprūpes.

Likumprojekts stājas spēkā 2022. gada 1. janvārī.

**Likumprojekts “Grozījumi Bērnu tiesību aizsardzības likumā”**

Likumprojekts “Grozījumi Bērnu tiesību aizsardzības likumā” paredz:

* paplašināt personu loku, kurām ir tiesības saņemt Latvijas Goda ģimenes apliecības programmas apliecību (turpmāk – Latvijas Goda ģimenes apliecība);
* aizliegumu piešķirt Latvijas Goda ģimenes apliecību personai, kura ir reģistrēta kā parādnieks Uzturlīdzekļu garantiju fonda administrācijas iesniedzēju un parādnieku reģistrā;
* vecumu, no kura bērnam tiek izsniegta Latvijas Goda ģimenes apliecība.

Likumprojekts stājas spēkā 2022. gada 1. janvārī.

**Likumprojekts “Grozījumi likumā “Par valsts sociālo apdrošināšanu””**

Likumprojekts “Grozījumi likumā “Par valsts sociālo apdrošināšanu”” paredz:

* palielināt valsts sociālās apdrošināšanas iemaksu objekta maksimālo apmēru no 62 800 *euro* uz 78 100 *euro*;
* noteikt valsts sociālās apdrošināšanas pabalstu un atlīdzības aprēķinam nepieciešamās vidējās iemaksu algas aprēķinu gadījumos, kad personai ir aprēķināts minimālo obligāto iemaksu objekts.

Likumprojekts stājas spēkā 2022. gada 1. janvārī.

Finanšu ministrs J.Reirs